Kommissionens beslutning

af 6. juli 2001

om midlertidige foranstaltninger mod indslæbning og spredning i EF af pepinomosaikvirus på tomatplanter til udplantning

(meddelt under nummer K(2001) 1768)

(2001/536/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), ændret ved Kommissionens direktiv 2001/33/EF(2), særlig artikel 16, stk. 3, tredje punktum, og

ud fra følgende betragtninger:

(1) Sidst i 1999 og først i 2000 underrettede Det Forenede Kongerige, Nederlandene, Tyskland og Frankrig de øvrige medlemsstater og Kommissionen om, at der var konstateret angreb af pepinomosaikvirus på tomater i deres lande, og om, hvilke foranstaltninger de havde truffet til at bekæmpe den.

(2) Ved beslutning 2000/325/EF(3) bemyndigede Kommissionen medlemsstaterne til at træffe midlertidige foranstaltninger mod indslæbning og spredning i EF af pepinomosaikvirus på tomatplanter til udplantning, bortset fra frø.

(3) I forbindelse med officielle undersøgelser, som medlemsstaterne har foretaget i henhold til beslutning 2000/325/EF, er der opdaget nye angreb. Endvidere viser det sig, at pepinomosaikvirus forekommer i flere tredjelande.

(4) Pepinomosaikvirus er i øjeblikket ikke opført i bilag I og II til direktiv 2000/29/EF. En foreløbig risikoanalyse baseret på foreliggende videnskabelige oplysninger, som flere medlemsstater har foretaget, har imidlertid vist, at pepinomosaikvirus og dens skadevirkninger kan blive et betydeligt plantesundhedsproblem i EF, især for den beskyttede tomatproduktion. Risikoen for frilandsproduktionen af tomater og andre afgrøder af Solanaceae, især kartofler, er endnu ikke blevet fastlagt fuldt ud. Kommissionen har anmodet medlemsstaternes myndigheder om at fortsætte det videnskabelige arbejde og fremsætte udtalelse om, hvilken risiko pepinomosaikvirus udgør for frilandsproduktionen af tomater og andre afgrøder af Solanaceae. Forskningen i pepinomosaikvirus har endnu ikke givet tilstrækkeligt klare resultater til, at den foreløbige sygdomsrisikoanalyse kan revideres.

(5) Da beslutning 2000/325/EF er udløbet, er det nødvendigt at indføre midlertidige foranstaltninger mod pepinomosaikvirus.

(6) Det er endnu ikke fastslået, hvad der er smittekilden på tomatproduktionsstederne. Kommissionen anmoder derfor medlemsstaternes myndigheder om at finde frem til smittekilderne, og hvordan sygdommen er indslæbt.

(7) Selv om det endnu ikke er fuldstændigt klarlagt, hvilken rolle tomatfrø spiller som infektionskilde, er det sandsynligt, at frø spiller en vigtig rolle. Derfor bør foranstaltningerne også gælde for tomatfrø.

(8) Foranstaltningerne bør gælde for indslæbning og spredning af pepinomosaikvirus, kontrol af tomatplanter til udplantning med oprindelse i tredjelande og transport af tomatplanter til udplantning. De bør også indbefatte mere generel overvågning for pepinomosaikvirus i medlemsstaterne.

(9) Resultaterne af disse foranstaltninger vil løbende blive vurderet, især på grundlag af oplysninger fra medlemsstaterne. Eventuelle yderligere foranstaltninger kan overvejes på grundlag af resultaterne af denne vurdering og oplysningerne og den videnskabelige udtalelse fra medlemsstaternes myndigheder.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det er forbudt at indføre tomatplanter af Lycopersicon lycopersicum (L.) Karsten ex Farw. til udplantning til EF og flytte dem inden for EF, hvis de er angrebet af pepinomosaikvirus.

Artikel 2

Tomatplanter til udplantning med oprindelse i tredjelande skal opfylde betingelserne i punkt 1 eller 2 i bilaget til denne beslutning og skal ved indførsel til EF kontrolleres for pepinomosaikvirus i henhold til artikel 13, stk. 1, litra a), i direktiv 2000/29/EF, der finder tilsvarende anvendelse.

Artikel 3

1. Tomatplanter til udplantning må ikke flyttes fra produktionsstedet, medmindre de opfylder betingelserne i punkt 3 eller 4 i bilaget til denne beslutning.

2. Stk. 1 gælder ikke for flytning af planter, der skal sælges til de endelige forbrugere, som ikke beskæftiger sig med erhvervsmæssig planteproduktion, såfremt det af planternes emballage eller andre oplysninger tydeligt fremgår, at de er beregnet til salg til forbrugerne.

Artikel 4

Medlemsstaterne gennemfører i det mindste på steder, hvor der produceres tomatplanter og tomater, officielle undersøgelser for pepinomosaikvirus.

Resultaterne af de undersøgelser, der er nævnt i stk. 1, meddeles Kommissionen og de øvrige medlemsstater senest den 30. september 2002, jf. dog artikel 16, stk. 2, i direktiv 2000/29/EF.

Artikel 5

Kommissionen tager denne beslutning op til revision senest den 31. oktober 2002.

Artikel 6

Denne beslutning anvendes til og med den 31. december 2002.

Artikel 7

Denne beslutning er rettet til medlemsstaterne.

Udfærdiget i Bruxelles, den 6. juli 2001.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 127 af 9.5.2001, s. 42.

(3) EFT L 113 af 12.5.2000, s. 52.

BILAG

1. Uden at punkt 13 i bilag III til direktiv 2000/29/EF tilsidesættes, skal tomatplanter til udplantning, dog ikke frø, med oprindelse i tredjelande, ledsages af et certifikat som nævnt i artikel 7 eller 8 i direktiv 2000/29/EF, hvoraf det fremgår:

a) at de har oprindelse i områder, hvor pepinomosaikvirus vides ikke at forekomme, eller

b) at produktionen og pakningen af tomater er klart adskilt fra produktionen og pakningen af planter for at undgå kontaminering på de steder, hvor der både produceres tomatplanter og tomater, og

ba) at der ikke er fundet symptomer på pepinomosaikvirus på produktionsstedet ved undersøgelser, der er foretaget mindst én gang i den periode, hvor planterne har været på produktionsstedet, eller, hvis der er fundet pepinomosaikvirus på produktionsstedet, at der er taget skridt til at udrydde pepinomosaikvirus og produktionsstedet siden er fundet fri for pepinomosaikvirus ved officielle undersøgelser, herunder stikprøvekontrol, og overvågning i en rimelig periode, eller

bb) at der ikke er fundet pepinomosaikvirus ved analyse mindst én gang i en periode på fire uger af bladprøver fra planter, der er produceret, dyrket eller opbevaret på produktionsstedet, eller, hvis der er fundet pepinomosaikvirus på produktionsstedet, at der er foretaget en yderligere analyse af hvert parti, og partierne er fundet fri for pepinomosaikvirus.

2. Tomatfrø med oprindelse i tredjelande skal ledsages af et certifikat som nævnt i artikel 7 eller 8 i direktiv 2000/29/EF, hvoraf det fremgår, at det er produceret ved hjælp af en passende syreekstraktionsmetode, og

a) at det enten har oprindelse i områder, hvor pepinomosaikvirus vides ikke at forekomme, eller

b) at der ikke er iagttaget symptomer på pepinomosaikvirus på planter på produktionsstedet i hele deres vækstperiode, eller

c) at det er blevet officielt undersøgt for pepinomosaikvirus på en repræsentativ prøve efter relevante metoder og ved disse undersøgelser er fundet fri for sygdommen.

3. Tomatplanter til udplantning, dog ikke frø, med oprindelse i EF, må kun flyttes fra produktionsstedet:

a) hvis de har oprindelse i områder, hvor pepinomosaikvirus vides ikke at forekomme, eller

b) hvis produktionen og pakningen af tomater er klart adskilt fra produktionen og pakningen af planter for at undgå kontaminering på de steder, hvor der både produceres tomatplanter og tomater, og

ba) hvis der ikke er fundet symptomer på pepinomosaikvirus på produktionsstedet ved undersøgelser, der er foretaget mindst én gang i den periode, hvor planterne har været på produktionsstedet, eller, hvis der er fundet pepinomosaikvirus på produktionsstedet, efter at der er taget skridt til at udrydde pepinomosaikvirus, og produktionsstedet siden er fundet fri for pepinomosaikvirus ved officielle undersøgelser, herunder stikprøvekontrol, og overvågning i en rimelig periode, eller

bb) hvis der ikke er fundet pepinomosaikvirus ved analyse mindst én gang i en periode på fire uger af bladprøver fra planter, der er produceret, dyrket eller opbevaret på produktionsstedet, eller, hvis der er fundet pepinomosaikvirus på produktionsstedet, efter at der er foretaget en yderligere analyse af hvert parti, og partierne er fundet fri for pepinomosaikvirus.

4. Tomatfrø med oprindelse i EF må kun flyttes fra produktionsstedet, hvis det er produceret ved hjælp af en passende syreekstraktionsmetode, og

a) det enten har oprindelse i områder, hvor pepinomosaikvirus vides ikke at forekomme, eller

b) der ikke er iagttaget symptomer på pepinomosaikvirus på planter på produktionsstedet i hele deres vækstperiode, eller

c) det er blevet officielt undersøgt for pepinomosaikvirus på en repræsentativ prøve efter relevante metoder og ved disse undersøgelser er fundet fri for sygdommen.